

VLADA REPUBLIKE HRVATSKE

Zagreb, 10. lipnja 2021.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo obrane |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o održavanju šeste „Jadranske vojne i zrakoplovne izložbe i konferencije – ASDA“ |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**P r i j e d l o g**

**VLADA REPUBLIKE HRVATSKE**

Na temelju članka 31. stavka 2. Zakona o Vladi Republike Hrvatske („Narodne novine“, br. 150/11., 119/14., 93/16. i 116/18.), Vlada Republike Hrvatske je na sjednici održanoj \_\_\_\_\_\_\_\_ 2021. donijela

**O D L U K U**

**o održavanju šeste „Jadranske vojne i zrakoplovne izložbe** **i konferencije – ASDA“**

**I.**

U organizaciji tvrtke TNT Productions LLC., iz Sjedinjenih Američkih Država, a pod pokroviteljstvom Vlade Republike Hrvatske, u Splitu će se od 29. rujna do 1. listopada 2021. održati šesta „Jadranska vojna i zrakoplovna izložba i konferencija – ASDA“.

**II.**

Međunarodna izložba i konferencija iz točke I. ove Odluke održava se radi prezentiranja dostignuća vojne industrije i potpore međunarodnoj afirmaciji hrvatskih proizvođača namjenske industrije.

Na međunarodnoj izložbi i konferenciji sudjelovat će hrvatski i inozemni proizvođači naoružanja i vojne opreme.

**III.**

Ministarstvo obrane zadužuje se za suradnju s organizatorom međunarodne izložbe i konferencije.

Ministarstvo gospodarstva i održivog razvoja, Ministarstvo vanjskih i europskih poslova, Ministarstvo unutarnjih poslova i Ministarstvo financija zadužuju se za pružanje potpore Ministarstvu obrane.

Tijela državne uprave iz stavka 2. ove točke odredit će svoje predstavnike i o tome pisanim putem izvijestiti Ministarstvo obrane u roku od pet dana od dana stupanja na snagu ove Odluke.

**IV.**

Troškove organizacije i provedbe „Jadranske vojne i zrakoplovne izložbe i konferencije – ASDA“ snosi organizator tvrtka TNT Productions LLC. iz Sjedinjenih Američkih Država.

U slučaju da se Međunarodna izložba i konferencija iz stavka 1. ove točke ne bude mogla održati zbog epidemiološke situacije, organizator nema pravo tražiti od Vlade Republike Hrvatske naknadu troškova.

**V.**

Ova Odluka stupa na snagu danom donošenja.

KLASA:

URBROJ:

Zagreb,

PREDSJEDNIK

mr. sc. Andrej Plenković

**O B R A Z L O Ž E N J E**

Ovom Odlukom predlaže se održavanje šeste „Jadranske vojne i zrakoplovne izložbe i konferencije – ASDA“ u organizaciji tvrtke TNT Productions LLC. iz Sjedinjenih Američkih Država, a u suradnji s Ministarstvom obrane i potporom drugih tijela državne uprave.

Prilikom održavanja pete „Jadranske vojne i zrakoplovne izložbe i konferencije – ASDA“ u 2019. potpisan je Protokol o suradnji između Ministarstva obrane i TNT Productions LLC. koji omogućuje nastavak održavanja Izložbe ASDA u Republici Hrvatskoj svake dvije godine, od 2021. do 2029.

Izložba ASDA pruža potporu hrvatskom gospodarstvu i daje doprinos ostvarivanju međunarodnog ugleda hrvatske obrambene industrije.

Pruža se prilika za poslovne susrete i upoznavanje s novim razvijenim sustavima vojne tehnologije koji mogu rezultirati poslovnim aranžmanima s vodećim proizvođačima naoružanja i vojne opreme u svijetu ili ojačati suradnju s prijateljskim i partnerskim zemljama.

Ministarstvo obrane obavilo je prethodne konzultacije s organizatorom TNT Productions LLC. te je dogovoren termin održavanja šeste izložbe ASDA.